'Mbere Bizzandine

**Mbere bizandine** jè 'u nome cu ô quale le studiuse moderne chiamane le **Mbere romane d'Oriende**, scucchiátose d'a parte occidendale dope 'a muèrte de Teodosio I jndr'ô 395. Non ge stè 'nu accorde 'mbrà le storeche sus 'a date jndre cui s'avrebbe da smette de ausà 'u termine "romane" pè cangiarle cu 'u termine "bizandine".  Le deverse 'mbostaziune storiografeche condizionane pure 'a deversetà de opinione jndr'à determenaziune d'a datazione: 'u 476 (cadute de l'urteme 'mberatore d'Occidente Romolo Augusto), ma pure 'u 395 (muèrte de Teodosio I), 'u 330 (funnaziune de Costantinopoli da parte de Costantino I, mendre se cominge a parlà de 'Mbere d'Oriende da 'u 364), 'u 565 (muèrte de Giustiniano I e d'u sogne d'a *[[Restauratio imperii]]*). 

'A date prevalentemende accettate da 'u munne accademiche de l'inizie d'u "periode bizandine" jè tuttavie 'u 610, anne de l'ascese a 'u trone de Eraclio I, ô quale cange assaje 'a strutture de le 'Mbere, misse 'u greche cumme lenga ufficiale pè sostituì 'u latine e pigghiò pure 'u titole 'mberiale de *[[basileus]]*, a 'u puèste de quidde de *[[auguste (titole)|augustus]]* ausate fine a quidde momende. 

Reste comungue 'u fatte ca pè le 'mberature bizandine e pè le proprie suddete 'u lòre 'mbere se idendifecò sembre cu quidde de Augusto e Costantino I da 'u momende ca "romane" e "greche" fine a 'u XVIII sèchele fùrene sinonime.

Le 'mbere, dope 'na luènghe crise, smette de esistere jndr'ô 1453 (conguiste de Costantinopoli da parte de le Turche ottomane guidate da Maometto II). Nate 'u 17 scennare 395 e cadute 'u 29 másce 1453, quidde bizandine jè le 'mbere ca jè durate cchiù a luènghe jndr'à storie, cu 1058 anne da state sovrane. Se le se 'ndende cumme stuezze de le 'Mbere romane, de cui fù uneche e legittime successore, durò da 'u 27 a.C. fine a 'u 1453, purtanne 'u cunde a 1480 anne.

## Denominaziune moderne e andiche
'U termine "bizandine", derivate da Bisanzie, l'andiche nome d'a capitale 'mberiale Costantinopoli, non ge venne maie ausate durande totte 'a durate de le 'mbere (395-1453): le bizandine se conzideravane Ῥωμαίοι (*Rhōmaioi*, "romei", ovvere Romane jndr'à lenga greche), e chiamavane 'u lòte state Βασιλεία Ῥωμαίων (*Basileia Rhōmaiōn*, ce vuè dìce "Regne de le Romane") o semblicemende Ῥωμανία (*Rhōmania*).

Fine a 'u regne de Giustiniano I, jndr'ô VI sèchele, se tende aassaje vote de recostruì l'andiche unità de le 'mbere romane, luanne le territorie occidendale a le successive conguistatore. 'U greche fù 'a lenga de culture e d'ause, cumme ere state da sembre jndre provinge oriendale de le 'mpere romane. 'U latine, assaje diffuse presse le classe ìrte de Costantinopoli fine almene ad 'a età marcianee (450-457), remase comungue lenga ufficiale de le 'Mbere d'Oriende pè cchiù de dò sèchele (Eraclio ô cangiò cu 'u greche jndr'ô terze decennie d'u VII sèchele). Curiosamende, pè 'nu sbuenne de timbe fù conziderate sbagliate riferirse a le 'mbere cumme "greche", purcè quiste termine tèneve 'u segnefecate spregiative de pagane.

Le storeche moderne occidendale preferene tuttavie ausà 'u termine "bizandine", cu 'u fine de non ge crià troppe casine cu le 'mbere romane de l'epoche classeche; quèste mode de dìce fù 'ndrodotte jndr'ô 1557 da ô storeche tedesche Hieronymus Wolf ca jndre quidde anne diéde a le stambe 'u libbre *Corpus Historiae By­zantinae*. 'A pubblecaziune jndr'ô 1648 de *Byzantine du Louvre* (*Corpus Scriptorum Historiae Byzantinae*) e jndr'ô 1680 de *Historia Byzantina*, scritte da Du Cange, diffuse l'ause d'u termine "bizandine" 'mbrà le autore frangise illuministe cumme Montesquieu.. 

Jè 'nderessande accussì notà ca le bizandine chiamavane sé stesse "romane" pure ce de lenga greche, e ca le stesse musulmane conguistandene le territore funnarene 'u sultanate de "Rum", mendre le europee occidendale erene chiamate "latine" (d'a lenga ausate). Pè corruzione da l'arabe روم *Rūm* (attraverse le cangiaminde jndre *Hrūm* e accussì jndr'à sogdiane, 'na variande de l'iraniche parlate jndr'à Sogdiane, *Frōm*) derive 'u termine cinese *Fulin* (pinyin: 拂菻国, *Fúlĭn Gúo*, "Paise de Fulin"). Cu qiste termine, pure ce cu variande grafiche cumme 拂菻 e 拂临, le storie dinasteche cinese parlarene de le 'mbere bizandine da 'u timbe de le annale d'a dinastie Wei, scritte da 'u 551 a 'u 554, fine a le annale d'a dinastie Tang scritte jndr'ô 945.

Prime d'a 'ndroduzione d'u termine "bizandine", le 'Mbere ere chiamate da le europee occidendale *Imperium Graecorum* ('Mbere de le Grecie). Le europee occidendale conzideravane 'u Sacre Romane 'Mbere, e non le 'Mbere bizandine, erede de le 'Mbere romane; quanne le re de Occidente vulèvene fare ause d'u termine *Romane* pè riferirse a le 'mberature bizandine, preferivane chiamarle *Imperator Romaniæ* 'nvece de *Imperator Romanorum*, 'nu titole ca ere pigghiate da Carle Magne e da le soje successore..

## Culture

Jndr'ô V sèchele e jndr'à prime metà d'u VI a Costantinopoli ere angore presende 'na culture latine, derivate d'a corte 'mberiale, nnanze a quèdde greche, origgenarie de le stuezze oriendale de le 'mbere ed erede de l'ellenisme. 'U latine ere ausate jndr'à recerche storeche (se baste penzà a 'u celebre Iordanes) e non ge dominave sule jndr'ô cambe giuridiche (*[[Codece teodosiane]]* e *[[Codece giustinianee]]*), me pure jndr'ô cambe linguìsteche: 'a monumendale grammatiche latine redatte da Prisciano de Cesarea fù 'a cchiù diffuse jndr'à Europe e jndr'à l'Asie, 'nzieme a quèdde de Donato, durande totte l'età medioevale.

Fine da le urteme decennie d'u V sèchele tuttavie, e angore cchiù jndr'ô corse d'u sèchele successive, 'a lenga greche vè chiane chiane pigghianne 'na chiare preminenze sus quèdde latine. Durande 'u regne de Eraclio I (610-641) 'a *[[koinè]]* greche se 'mbose pure cumme lenga ufficiale de le 'Mbere, pigghianne definitivamende 'u puèste d'u latine. 'U cangiaminde fù ajutate d'a definitive perdite de 'na granna parte de le territorie ca non g'erene grecofone ('n particolare quidde de lenga copte, siriache ed ebraiche a seguite de le conguiste de le Arabe 'ndorne a 'u 650. Oltre ad essere lenga d'ause quotidiane da timbe, 'u greche devende jndre quiste mode pure 'a lenga  ausate, jndre 'na forme ca se pò definì esclusive, jndr'à Chieshe, jndr'à letterature e jndre transaziune commerciale. Le vècchie provinge divendene otre tande *[[Thema|teme]]*, le guvernatore *[[stratiote]]* e le 'mberatore stesse ere chiamate cu 'u titole greche de *[[basileus]]*, signe d'a oramaie assolute predominanze de quèste lenga jndr'ô 'mbere.

Ce ad 'a vigilie d'u spannaminde arabe d'u VII sèhcele le 'mpere d'Oriende ere angore 'nu State assaje combosite, cu Grece, Valacche (populazzione balcaniche de lenga romanze), Armene, Ebree, Egizie, Siriane, Illire, Trace, Slave, dope 'u 650 cirche se rallende quèste eterogenità culturale, pure tènende sembre 'nu carattere multietniche (se diceve ca jndr'à soje capitale erene parlate totte le settandedue lènghe d'u munne). 'A civiltà greche-romane condinue ad irradià da alcune cendre ca erene state già culle d'u ellenisme, me otre 'mbortande  pole culturale, cumme Antiochia e Alessandria d'Egitte, vennere definitivamende perse. Costantinopoli condinue ad essere tuttavie, fine a le inize d'u XIII sèchele, 'u massime 'mporie euroasiatiche e 'a cetate de gran longhe cchiù ricche e populose d'u soje timbe, custode de l'eredità culturale classeche e orgogliose de rappresendà 'nu 'mbere le cui istituziune civile e le cui valure ideale 'nformavane angore de sé 'a storie de l'umanità.  

### Releggione

Fù da quèste condrapposizione ca nascerene le dò granne filone romane e greche-ortodosse. 'A Chiese greche-costantinopolitane, a differenze de quèdde romane-latine, non ge tenève margine pè 'na attività polìteche pè 'a costande supervisione 'mperiale; ereditanne 'a passione greche pè le questione filosofeche e teologgeche, ca non ge tenèvane 'nu reflesse puramende accademiche o dottrinale, ma se repercuotevane jndre 'nu mode costande jndr'à vite. 
Inoltre 'u pape se ere arrogate 'nu documende (false), 'a donazione de Costantino, e se ere poste cumme erede de le 'Mbere romane d'Occidente, comingianne a pigghià derettamende 'u titole 'mberiale o a darle ad otre sovrane tramite le cerimonie ca appartenevane a le 'Mberatore. 

## Origgene

'U scucchiámende de le 'Mbere romane jndre stuezze guvernate separatamende, inizie cu 'u sisteme tetrarchiche, crejete ad 'a fine d'u III sèchele da le 'mberature Diocleziano, ca scucchie le 'mbere jndre quàtte stuezze, dò de le quale affidate a le Cesare Galerio e Costanzo Cloro e le otre dò affidate a le Auguste, Diocleziano e Massimiano. Quèste prime scucchiámende aví tuttavie finalità esclusivamende burocrateche, amministrative, o legate a 'na cchiù raziunale difese de le frondiere. 'A tetrarchie aví termine quanne jndr'ô 324 Costantino, figghie de Costanzo Cloro, reaunifiche de nuève 'a careche 'mberiale jndre le soje mane, dope essere riuscite a sconfigge Massenzio, figghie de Massimiano, presse ponde Milvio.

'U probbleme de assicurà 'a difese de le confini faceve devendà tuttavie 'ndispensabbele ca 'a corte 'mberiale se stabbelì jndre puèste cchiù vicine a jidde: a cause d'a soje posiziune strateggeche, Costantino scelse l'andiche cetate greche de Bisanzie pè edificà 'na nuève capitale, 'u cui quagghiamende fù combletate jndr'ô 330. 'U nome ufficiale fù quèdde de "Nuève Rome", ma jndre l'ause successive vinge 'a denominaziune popolare de Costantinopoli ("Cetate de Costantino"). Cu l'editte de Meláne d'u 313, ca congedeve 'a libertà de culte a le crestiáne, ed 'u forte appoggie date da Costantino stesse ad 'a nuève releggione, le 'Mbere se trasformò rapidamende da pagane a crestiáne; 'a stesse Costantinopoli fù da subbete cumbenáte da assaje bèdde chiesere.

Prime de murì (395) Teodosio I affidò le dò metà de le 'mbere a le soje dò figghe: ad Arcadio l'Oriende, cu capitale Costantinopoli, e a Onorio l'Occidente. Le dò stuezze de le 'mbere, maje cchiù reaunite, saranne canosciute cumme 'Mbere romane d'Occidente e cumme 'Mbere romane d'Oriende.

Jndr'à teorie, seconne 'a concezione romane, cchiù 'mberature regnavane collegialmende, sus a 'na entità, le 'mbere, ca giuridicamende ere comungue conziderate cumme 'na uneche realtà. Quèste ere state almene, 'a "ratio" de totte le scucchiámende, sie jndr'ô III ca jndr'ô IV sèchele. Jndr'à prateche, d'a scombarse de Teodosio a nnande, le dò 'mbere pigghiarene de le cammine differende e jndre talune case pure condrapposte.  

Jndr'ô 476 Odoacre, re de le Erule, depone l'urteme 'mberatore d'Occidente, Romolo Augusto, e restituisce le 'nzegne 'mberiale a le 'mberatore d'Oriende Zenone, jndre signe de sottomissione. Da quiste momende le 'Mbere d'Oriende sarà l'uneche a sopravvivere, conziderannose uneche e legittime erede de le 'ndere orbe romane.

## Periode iniziale

'U stuezze romane d'u munne oriendale (ca successivamende avrebbe furmate le 'Mbere romane d'Oriende) ha state parzialmende resparmiate da le difficoltà ca hagghie vissute quèdde occidendale jndr'ô III e IV sèchele, grazzie a 'u soje cchiù granne sviluppe economeche e ad 'a superiore ricchezze. 'A proprie prosperità economeche ere dovute, cchiù ca a le granne resorse agricole d'u territorie, pure e soprattutte a 'na cchiù granna diffusione de le commerce, le quale stavane sus a 'na fitte rete urbane. Picche anne dope 'a muèrte d'u granne Teodosio e 'a formaziune de 'nu 'Mbere propriamende oriendale e de 'nu occidendale (395), se scatenarene le 'nvasiune (V sèchele). Quèste urteme purtarene rapidamende a 'u collasse le 'Mbere Romane d'Occidente e causarene, 'ndorne a l'anne 400, danne e squasciamende jndre alcune zone de le 'Mbere d'Oriende (penisole balcaniche) ad opere de le Visigote, senze però squascià l'aunità territoriale d'u State.

### 'A cadute d'a Pars Occidentis

Jndr'ô 476, anne d'a deposizione de Romolo Augusto, le 'mberatore bizandine Zenone aví ricevute da Odoacre le 'nzegne 'mberiale de l'Occidente, cumme riconoscimende esplicite d'a proprie autorità sus a le 'ndere munne romane. Quiste atte de sottomissione aví soprattutte 'nu valore simboleche e non ge fù l'inizie de 'na effettive reaunificazione de le 'Mbere. A le 'mberature bizandine bastave ca le sovrane de le nuève regne romano-barbareche recanoscessere 'a proprie superiorità gerarchiche e morale, non ge 'nderessannose de le aree occidendale pigghiate da le tribù germaniche, 'mboverite e ormaje periferiche. Preferirene accussì devendà cchiù forte jndr'à zone oriendale, spustanne jndre quiste mode de fatte 'u baricendre de le 'nderesse economeche-polìteche de le 'Mbere verse est. Quacche vote le 'mberature facevane sendì angore 'a proprie presenze jndr'ô Occidente cu 'ndrighe o mediante 'a congessione de prebende e onore a le cape barbare (conferenne titole e careche, elargizione monetarie e quacche vote pure danne lòre jndr'ô matremonie prengepesse romano-oriendale). Faceve assaje cchiù timore, a l'epoche, 'u perichele costituite da 'u forte 'Mbere persiane.

Le 'mberatore tenève 'na auree sacrale, ca però ere deverse d'a divinizzazione d'a soje persone de l'epoche 'mberiale: jidde ere 'u vicarie divine sus 'a Terre, *typus Christi* (simbole vivende d'u Criste) e garande d'a Chiese (cumme quanne pigghiave parte a le congilie ecumeniche quale quidde de Nicea, de Efeso e de Calcedonie): 'a soje fïure ere 'na *somme* de le 'mberature romane e de le re d'Oriende.

### Reconguiste giustinianee

Durande 'u regne de Giustiniano I, salite sus ô trone jndr'ô 527, s'aví viste l'urteme concrete tendative de pigghià de nuève le reggione occidendali, pè restabbelì l'aunità de le 'Mbere romane (*renovatio imperii*). Quiste tendative fù coronate da 'nu parziale, pure ce effimere, successe. Sotte 'u comanne de le generale Belisario prime e Narsete pò, le Bizandine riuscirene a pigghià de nuève le provinge de l'Africa Settendrionale (530), 'nu stuezze d'a Spagne e, a 'u termine d'a assaje sanguinose uerre greche-gotiche (535-557) combattute condre le Ostrogote, le 'ndere Itaglie. Le 'Mbere aví raggiunde jndre quiste mode 'a soje massime espanzione territoriale da l'epoche d'u definitive scucchiámende. Giustiniano face aggiurnà l'andiche codece legale romane jndr'ô nuève *[[Corpus iuris civilis]]*, pure ce s'ha da notà ca quèste nuève legge erene angore jndre 'a massime parte scritte jndr'ô latine, 'nu lenguagge ca stave a devendà desuete e picche combrese a ô de fore de l'ambite giuridiche e d'a corte (a l'epoche angore bilènghe). Se penze ca pure alcune redatture d'u nuève codece avessere 'na canoscenze tèrra-tèrre d'u latine. Sotte 'u regne de Giustiniano fù quagghiate 'a chiese dedicate ad 'a Sapienze de Die o d'a Hagia Sophia, jndre le anne 530. Quèste chiese avrebbe a devendà 'u cendre d'a vite releggiose bizandine e d'a Chiese ortodosse. Sembre de epoche giustinianee venne quagghiate 'a chiese  de Sant'Apollinare in Classe a Ravenna, cetate roccaforte d'u potere romano-oriendale jndr'à Itaglie. Jndre quiste clime de trionfe d'a releggione crestiáne (dope aví combiute jndre le dò sèchele precedende 'a proprie irresistibbele ascese e spannendose 'mbrà le masse), fù chiuse 'a quase millenarie Scole d'Atene. Assaje 'mbrà le soje docende fùrene costrette a refugiarse jndr'à Persie. Le urteme felosofe pagane torneranne rrete grazzie ad 'a "pace eterne" siglate da Giustiniano cu Cosroe me senze cchiù esercità.

### Le 'mbere sotte attacche
 

Jndr'ô 568, le Longobarde de Alboino pigghiarene 'a maggior parte de l'Itaglie d'u Nord. Jndre le anne successive le Slave pigghiarene 'na granna parte de le Balcane, le visigote facerene sparèscere le bizandine d'a Spagne meridionale e le Persiane sasanide attaccarene a cchiù riprese le 'mbere pure ce non g'onne 'ngarrate a conguistà nijende. 

Dope 'a muèrte de le 'mberatore bizandine Maurizio pè mane de de Foca, le 'mperatore sasanide Cosroe II ause quiste cumme preteste pè pigghiare de nuève 'a provinge Romane de Mesopotamie. Foca, 'nu re 'mpopolare ca vène spesse descritte da fonde bizandine cumme 'nu "tiranne", fù bersaglie de assaje cospirazziune a opere d'u senate e vène ad 'a fine deposte jndr'ô 610 da Eraclio ca devende 'u nuève 'mberatore bizandine. 'U nuève 'mberatore non ge riuscì tuttavie inizialmende a fermà l'avanzate Sasanide jndr'à l'Asie Minore; le Sasanide pigghiarene Damasco e Gerusalemme e se spannerone fine jndr'ô Egitte (ca pigghiarene jndr'ô 621). Eraclio riuscì però a 'nvertì le sorte d'u conflitte e le Sasanide subirene 'na granna sconfitte a Ninive jndr'ô 627, e jndr'ô 629 Eraclio firme 'a pace cu le Sasanide, costrengennole a lassà a le bizandine totte le territore da lòre pigghaate jndre 'u corse d'a uerre. 

'A uerre sfinì però sie le Bizandine ca le Sasanide, e le rese assaje vulnerabbele a le Arabe. Le Bizandine vennere sconfitte da le arabe jndr'à Battagghie de Yarmuk jndr'ô 636, e Ctesifonte cadde jndr'ô 634. Sirie e Palestine passarene assaje preste jndr'à mane arabe e l'Egitte vène annesse a le 'Mbere arabe jndr'ô 642. 

Le Arabe, mò ca condrollavane 'a Sirie e 'u Levante, fecere deverse 'ncursiune e sacchegge jndr'à Anatolie, e 'mbrà 'u 674 e 'u 678 assediarene addiritture Costantinopoli. L'assedie non g'aví successe grazzie a l'ause d'u fuèche greche cò cui le bizandine bruciavane le sckife arabe e venè firmate 'na tregue de trende anne cu 'u califfate arabe.  Verse 'a fine d'u 600 le arabe pigghiarene pure l'esarcate de Cartagine.

## Ìrte medioeve

Quidde ca le 'Mbere perse jndr'ô territorie, ô pigghiò jndr'à uniformità. Eraclio ellenizzò combletamende le 'Mbere facende 'n mode ca 'u greche avesse a devendà 'a lènga ufficiale, e pigghianne 'u titole de *Basileus* ("Re") 'nvece d'u vècchie termine romane *Augustus*. Le 'Mbere ere mò assaje defferende jndr'à releggione, respette a le ex terre 'mberiale de l'Europe occidentale, pure ce le provinge bizandine meridionale cangiavene assaje da quèdde settendrionale jndr'à culture e pratecavane 'u crestiánesime monofisite (piuttoste ca quidde ortodosse). 'A perdite de le provinge meridionale a favore de le Arabe, rese cchiù forte l'ortodossie jndre provinge restande. Eraclio scucchiò le 'mbere jndre 'nu sisteme de provinge militare chiamate *[[thema]]ta* pè frondeggià le assalte permanende, cu 'u stile de vite d'a cetate ca scennève al de fore d'a capitale, mendre Costantinopoli condinuave a crescere facende devendà sembre cchiù forte 'a soje posiziune de cetate cchiù granne (e civilizzate) jndr'ô munne. Le tendative arabe de conguistà Costantinopoli fùrene inutile de nnanze ad 'a superiorità d'a marine bizandine e ad 'u soje monopolie de 'na pure ôsce misteriose arme 'ncendiarie, 'u fuèche greche. Dope avè respinde le iniziale attacche arabe, le 'Mbere iniziò 'nu progressive e parziale recupere de le soje posiziune.

'U VIII sèchele fù dominate d'a controversie sus a l'iconoclastie. Le icone vennere bandite da le 'Mberatore Leone III, purtanne ad 'a revolte le sosteniture de le icone de le 'Mbere. Grazzie a le sforze de le 'Mberatrice Irene, 'u Seconne Concilie de Nicea se reaunì jndr'ô 787 e affermò ca le icone putevane essere venerate ma non ge putevane essere adorate. Irene tende pure 'nu matremonie de alleanze cu Carlo Magno, ca avrebbe aunite le dò 'mbere, me quiste piane non ge purtarene a nijende. 'A controversie iconoclaste torne jndr'ô IX sèchele, me le icone vennere permesse n'otra vote jndr'ô 843. Quèste controversie non ge fùrene de ajute le relaziune, ca erene assaje vicine a squasciarse, cu 'a Chiese Cattoliche Romane e 'u Sacre Romane 'Mbere, ca stavane pè inizià a pigghià da sule cchiù putere.

## Epoche d'ore

Le 'Mbere arrive a 'nu periode de granne splendore sotte le 'mberature macedone, 'mbrà 'a fine d'u IX e l'inizie d'u XI sèchele. Durande quiste anne le 'Mbere addà resistere ad 'a pressione d'a Chiese Romane pè fà luà 'u Patriarche Fozio e pigghià 'u condrolle d'u Mare Adriatiche, 'nu stuezze de l'Itaglie e assaje de le territorie jndr'à mane de le Bulgare. Quiste fùrene combletamende sconfitte da Basilio II jndr'ô 1018. Jndr'à cambagne condre de jidde, Basilio II pigghiò 'u soprannome de Bularoctono, ca segnefeche "sterminatore de bulgare". Le 'Mbere pigghie accussì pure 'nu nuève alleate (ma quacche vote pure 'nu nemiche) jndr'ô nuève state russe de Kiev, da 'u quale le 'Mbere ricevette 'na 'mbortande forze mercenarie, 'a Uardie Variaga.

Cumme Rome 'n precedenze, Bisanzie spicce cadde jndre 'nu periode de difficoltà, causate jndre 'na granna parte d'a crescite de l'aristocrazie terriere, ca mise 'n crise 'u sisteme de le *themata*. Frondeggiande le soje vècchie nemiche, 'u Sacre Romane 'Mbere e 'u Califfate abbaside, avrebbe potute repigghià, me jndr'ô stesse timbe nuève 'nvasure trasèrene sus 'a scene, ca tenèvene picche motive pè respettà 'a soje reputazione - le Normanne, ca pigghiarene l'Itaglie, e le turche Selgiuchide, ca erene prengepalmende 'nderessate jndr'à battagghie condre l'Egitte, me facerene comungue de le mosse jndr'à l'Asie Minore, 'a prengepale aree de reclutamende de le armate bizandine. Cu 'a sconfitte a Manzikert de le 'Mberatore Romano IV jndr'ô 1071 da parte de Alp Arslan, Sultane de le Selgiuchide, assaje de quèdde provinge fùrene perse. 'U scucchiámende finale 'mbrà Chiese cattoliche e Chiese ortodosse se verifeche pure jedde jndre quiste periode, cu 'a lòre pronde scomuniche jndr'ô 1054.

## Fine de le 'Mbere

Le urteme sèchele d'a vite bizandine comingiarene cu 'nu usurpatore, Alessio Comneno, ca inizie a restabbelì 'nu esercite sus 'a base de le diritte feudale (*[[pronoia]]*) e conguiste successe segnefecative condre le Turche selgiuchide. 'A soje richieste de ajute a l'occidente condre l'avanzate de quiste urteme porte ad 'a Prime Crociate, ca le ajute a pigghià Nicea me le face perde 'u supporte 'mberiale. Le successive Crociate devendarene sembre cchiù 'nu probbleme. Pure ce 'u nepote de Alessio, Manuele I Comneno, ere 'nu amiche de le crociate, nisciune de le dò parte puteve scurdà ca l'otre l'avéve scomunicate, e le Bizandine erene assaje sospettose de le obbiettive de le Crociate crestiáne ca passavane nnande e rrete de condinue jndr'ô lòre territorie. Le tedesche d'u Sacre Romane 'Mbere e le Normanne de Sicilia e Itaglie condinuarene ad attaccà le 'mbere jndr'ô XI e XII sèchele. Le cetate state tagliàne, a cui erene garantiti diritte commerciale jndr'à Costantinopoli de Alessio, devendarene oggette de penziere anti-occidendale, viste cumme esembie evidende de "Franghe" occidendale o "Latine". Le Veneziane erene particolarmende viste male, pure ce le lòre sckife erene 'a base d'a marine bizandine. E 'mbrà le otre penziere de le 'Mbere, le Turche selgiuchide remanevane 'nu probbleme, sconfiggenne Manuele jndr'à Battagghie de Myriokephalon jndr'ô 1176.

Federico Barbarusse tende de conguistà le 'Mbere durande 'a Terze Crociate, me fù 'a Quarte ca aví le effette cchiù devastanti sus a le 'Mbere. Pure ce l'obbiettive d'a crociate ere de conguistà l'Egitte, sotte 'a 'nfluenze de le Veneziane, 'a crociate conguiste Costantinopoli (sotte 'u comanne d'u marchese d'u Monferrato) jndr'ô 1204. Cumme resultate vène funnate 'nu regne feudale de spicce durate, le 'Mbere Latine (vide Battagghie de Adrianopoli), e 'u potere bizandine vennè 'ndebbolite assaje.

Da le 'Mbere Latine vennere fore ttrè state bizandine - 'Mbere de Nicea, Epiro e Trebisonda. 'U prime, condrollate d'a dinastie de le Paleologhe, riuscì a reconguistà Costantinopoli jndr'ô 1261 e sconfisse l'Epiro, danne 'na nuève vite le 'Mbere me danne troppe attenzione a l'Europe quanne le provinge asiatiche erene 'u probbleme prengepale.

Pè 'nu picche de timbe le 'mbere condinue a vive semblicemende purcè Selgiuchide, Tartare e persiane safavide erene assaje scucchiáte pè potè attaccà, però ad 'a fine le Turche ottomane pigghiarene totte le possedimende cu l'eccezziune de alcune cetate portuale. Le Ottomane (nuclee origgenarie d'u future 'Mbere ottomane) quagghiarene 'nu state 'ndependente pigghianne 'u puèste d'u Sultanate selgiuchide de Rūm (ormaje jndre 'na crise dope 'a sconfitte jndr'ô 1243 pè mane mongole jndr'à battagghie de Köse Dağ) pè merite de ʿOthmān I Ghāzī, figghie de Ertoğrul, 'u cui nome, a partì da 'u 1281, serve a 'ndicà 'a dinastie ottomane da jidde funnate.

Le 'Mbere se appellò a l'occidente pè cercà 'nu ajute, però le deverse state europee mittene cumme condizione 'a reaunificazione d'a Chiese cattoliche e de quèdde Ortodosse. L'aunità de le Chiese fù conziderate, e pè 'nu certe timbe 'mboste legalmende, eppure le crestiáne ortodosse non ge accettarene 'u Cattolicesime romane. Alcune combattende occidendale vennere 'n ajute de Bisanzie, me assaje preferirene lassà le 'Mbere squasciarse, e non ge fecere nijende quanne le Ottomane pigghiarene le territorie remanende. 'A salvezze momendanèe de Costantinopoli fù l'arrive de le Timuride guidate da Tamerlano, ca jndr'à battagghie de Ancyra sconfissere jndre 'na maniere pesande le Ottomane.

Costantinopoli fù jndre 'nu prime momende resparmiate grazzie a le soje granne e forte difese, però, cu l'arrive de le cannone, le mure (ca, tranne durande 'a Quarte Crociate, fùrene 'mbenetrabbile pè cchiù de 1000 anne) mò non g'erene cchiù 'na protezione adeguate de nnanze ad 'a nuève tecnologgie. 'A cadute de Costantinopoli ad 'a fine arrive martedìe 29 másce 1453, dope 'nu assedie de dò mise guidate da Maometto II. Costantino XI Paleologhe, pure ce le avessere conzigliate de scapputtà jndr'à Morea volle restà jndr'à cetate funnate da l'omonime 'Mberatore romane Costantino 'u Granne e fù viste pè l'urteme vote quanne tràseve jndre 'nu combattimende condre le giannizzere ottomane, ca vènèvène nnanze 'n mode pericolose, probbabbilmende perdenne oltre a le 'Mbere 'a vite sus ô cambe. Maometto II conguiste pure Mistra jndr'ô 1460 e Trebisonda, mettenne accusì fine ad ô state greche.

## L'eredità bizandine

Le 'Mbere bizandine sciueche 'nu ruole 'mbortande jndr'à trasmissiune d'a canoscenze classeche a 'u munne islamiche. 'A soje 'nfluenze cchiù durature, comungue, remane 'a soje Chiese. 'A fatije de le prime missionarie bizandine diffuse 'a crestiánetà ortodosse 'mbrà le varie popolazziune slave, e jè angore predominande 'mbrà quèste e 'mbrà le grice. Le date de inizie e fine de le 'ndipendenze d'a capitale, 395 e 1453, vennere jndr'à origgene ausate pè definì le limite temborale d'u medioeve.

'A vicende de le 'Mbere d'a cetate d'u Bosforo, pure ce jè 'nu evende londane e scordate pare cumme 'na 'mbortande chiave de letture de l'attualità.

Le membre d'a uardie presidenziale greche tènene 'na gonne cu 400 pieghe, simbole de le 400 anne de sottomissione turche d'u territorie greche iniziate proprie cu 'a cadute de Costantinopoli; 'a trasute jndr'à Europe d'a Turchie, de cui face parte ôsce a die Istanbul, jè argumende de dibattite sus a le quotidiane; 'u scucchiámende 'mbrà le chiese ortodosse e quèdde romane remane 'na questione apirte e 'u Patriarche de Costantinopoli reste ôsce a die 'u "prime 'mbrà pare" d'a Chiese ortodosse oriendale e jè recanosciute cumme uneche patriarche de Costantinopoli pure d'a Chiese cattoliche, cumme a le timbe de le 'Mbere, nonostande 'a difficele realtà de le andichisseme comunità crestiáne d'u Medie Oriende.

## Vôsce cullegate
* 'Mbere romane
* 'Mbere romane d'Occidende
* 'Mberature bizandine
* 'Mbere latine
* 'Mbere de Nicea
* Valute bizandine
* Architetture bizandine
* Burocrazie bizandine

## Note


## Bibliografije
* Georg Ostrogorsky, *Storie de le 'Mbere Bizandine*, Torino, Einaudi, 1993
* Giorgio Ravegnani, *Introduzione ad 'a storie bizandine*, Bologne, 'U Muline, 2006
* Warren Treadgold, *Storie de Bisanzie*, Bologne, 'U Muline, 2005
* 
* 
* 
* Edward Luttwak, *A granne strategie de le 'Mbere Bizandine*, Meláne, Rizzoli, 2009

## Otre pruggette

## Collegaminde fore a Uicchipèdie
* 'U purtale de 'nformazione sus a le 'mbere de Bisanzie
* Bisanzie o 'a civiltà crestiáne romane-oriendale - I.D.I.S. (Istitute pè 'a Dottrine e 'a 'Nformazione sociale)